Најылыктыҥ байрамыныҥ чогы јӱректерде артар - altaicholmon\nНајылыктыҥ байрамыныҥ чогы јӱректерде артар\nJашӧскӱримниҥ ле студенттердиҥ бистиҥ ороондо Сочи калада ӧткӧн XIX Телекейлик фестивалиниҥ јабылтазы Олимпийский паркта кӧдӱриҥилӱ айалгада ӧтти. Jабылтаныҥ окылу бӧлӱги «Jаан» деген тош ӧргӧӧдӧ ӧткӱрилген. Бу кӧдӱриҥилӱ керекте туружарга кӱӱнзеген улус очередьде канча сааттардыҥ туркунына озолондыра турган. Ӧргӧӧниҥ холлында айылчыларга ланч-боксторды акча тӧлӧтпӧзинеҥ берген, залдагы отургыштарда кӧрӧӧчилерге интерактивный браслеттер салылган болгон.\n«Медалс плазта» Россияга учурлалган шоу ӧдӧрдӧ, бистиҥ ороонныҥ калаларыныҥ јараш ла јарлу јерлери, кереестери, Россия Федерацияныҥ јеринде јадып турган албатылардыҥ культураларыныҥ аҥылулары јаркынду кӧргӱзилген. Jаан ойын-концертте бистиҥ ороонныҥ јарлу артисттери ле ансамбльдары турушкан.\nФестивальдыҥ айылчыларын ла туружаачыларын Россия Федерацияныҥ Президенти Владимир Путин уткыган, ол јабылта ӧйиндеги бойыныҥ уткуулду сӧзинде мынайда айткан:« Фестивальдыҥ керек-јарактарында эрчимдӱ турушкан бастыра улусты уткып турум. Мында кайкамчылу, ийдезиле аҥылу энергетика болгонын билерим. Бӱгӱн де мында андый ок айалга. Айылчылар Россиядаҥ барып јада, мында јӱрегердиҥ јылузыныҥ кезигин артызып салараарга иженедим. Россия дезе слердиҥ јӱрегерде ӱргӱлјикке артар. Бис слерге бӱдедис».\nТош ӧргӧӧдӧ ӧткӧн јабылта сӱрекей јараш болгонын темдектеер керек. Ол фестивальдыҥ кӧдӱриҥилӱ ачылтазыныҥ оноҥ арыгызы болгон. Оныҥ тӧс кычырузы «Телекейди кубултып салалы» деп адалган. Оныҥ тӧс геройлоры—Бразилияныҥ, Россияныҥ, Чадтыҥ делегаттары—бойыныҥ бӱгӱнги тӱӱкизин, кижилик бириксе, кӧпти эдер аргалузын кӧргӱскен. Чад ороонныҥ чыгартулу кижизи Ндолегулюм Джасрабе Эрве фестивальга учурлай бойы чӱмдеген гимнди кожоҥдогон. «Бистиҥ ороондо бӱгӱнги ӧйдиҥ технологияларыла колбулу курч сурактар туруп јат, олор бистиҥ ороондо јадын-јӱрӱмге келишпейт. Оныҥ да учун јиит улус бойын айландыра телекейле колбу јок болгон деп сезет, олор кемге де керек јок немедий. Оныҥ учун мен бу кожоҥды чӱмдегем—бастыра јер-телекейдиҥ албаты-јоны биске ајару этсин, јӧмӧзин»—деген.\nВолонтерлордо до бойыныҥ гимн-кожоҥы болгон. «Сениҥ јӱрӱмиҥ» деген композицияны фестивальдыҥ керек-јарактарында бойыныҥ кӱӱниле турушкандарга учурлаган. Сочидеги фестивальда 67 ороонноҥ 5 муҥ волонтер турушкан. Бу командага баштапкы ла катап ООН-ныҥ чыгартулу улузы киргенин темдектеер керек. «Бистиҥ команда волонтерлор ортодо эҥ ле јаан болгон»—деп, фестивальды белетеери ле ӧткӱрери аайынча дирекцияныҥ башкараачызы Ксения Разуваева айткан. Байрамныҥ туружаачылары бастыра ойын-концерттерде эрчимдӱ турушканы темдектелет, олор светодиодный браслеттердиҥ болужыла светоэффекттер эткен ле сценада бијелеп тургандарды јӧмӧгӧн.\nӰлӱрген айдыҥ 14-22 кӱндеринде ӧткӧн бу фестивальда 188 ороонноҥ 30 муҥ кире кижи турушкан.